Lav et referat af nedenstående tekst:

Tekst:
- Er det ikke din fødselsdag, spørger Inger Støjberg. Hun sidder fredag aften i Nordjylland og sender live på Facebook, hvor brugerne som sædvanligt kan ringe ind og stille partilederen spørgsmål. - Jo, det er rigtigt, svarer manden, der har ringet ind til Støjberg, som helt tydeligt kender følgeren. Blandt en fast skare af støtter er Inger Støjberg en stjerne, som de følger over alt. Lyt til interviewet som podcast: Omvendt er hun nærmest forhadt blandt hendes modstandere, der raser mod hende i diverse kommentarspor på sociale medier. De mener, at det driver langt ned af væggen med hykleri og utroværdighed. På den måde er Inger Støjberg en politisk skikkelse, der skiller danskerne på et niveau, der sjældent er set i politik. Men på tirsdag får Støjberg dommen over sit politiske comeback med partiet Danmarksdemokraterne, der foruden frontkvinden selv bl.a. består af en lang række afhoppere fra Dansk Folkeparti. Uden ret meget politik på hylderne står hun til at brage ind i Folketinget. Med et opgør mod det, hun kalder københavneriet og ’de fine saloner’, samt slagord om et Danmark i balance, står partiet til ca. otte procent i målingerne. Støjbergs onde drøm af en afgift Mest tydeligt i valgkampen har været Støjbergs modstand mod kødafgifter til landbruget. Modstanden er så indædt, at hun har skændes med venstrefløjen i partilederdebatter, ligesom hun har haft Mai Villadsen (EL) med hjemme på sin brors kvægbrug. - Jeg kommer til at bekæmpe ethvert tiltag om CO2-afgifter på kød. Det kan jeg garantere, siger hun i et interview med TV2 Nord. Støjberg og Danmarksdemokraterne har ellers tilsluttet sig klimamålet om 70 procent reduktion af CO2-udledningen i 2030. Men modsat både Venstre, De Konservative og Socialdemokratiet fastholder Støjberg, at Co2-afgifter på landbruget er roden til alt ondt. Også selv om flere af landets fremmest klimaforskere kraftig anbefaler en afgift på landbrugets kødproduktion. - I klimaloven står, at de beslutninger, der bliver truffet, ikke må skade erhvervslivet. Så groft sagt må vi ikke flytte arbejdspladser til udlandet af den grund. Derfor er den her CO2-afgift til landbruget direkte skadelig, og faktisk i modstrid med det, der står i klimaloven, mener Inger Støjberg. Hvis ikke du vil påføre landbruget en afgift, og hvis ikke du vil mindske kødforbruget, hvordan kan du så være sikker på, at landbruget bidrager med nok til klimaregnskabet? - Fordi det kan betale sig for dem. Hvis ikke de selv omstiller sig, så er de udmærket klar over, at politikerne kommer med nogle fuldstændig håbløse krav efter min mening, siger hun. Så er det i virkelighed godt, at man truer med en CO2-afgift til landbruget? - Nej, det synes jeg ikke, siger Støjberg og nævner i stedet løsninger med klimavenligt foder, biogasanlæg og pyrolyse som alternative klimabidrag fra landbruget. Vil ikke lytte til eksperter Et bredt flertal i Folketinget har nedsat en ekspertgruppe, som skal kigge på, hvordan en CO2-afgift på kødproduktion kan udformes, så landbruget ikke lukker og slukker. Men allerede nu afviser Inger Støjberg at rette ind efter ekspertgruppens forslag, hvis den anbefaler CO2-afgifter på kød. - Nu må vi se, hvad de kommer med. Men vi kan ganske enkelt ikke støtte op om en afgift på landbruget. Og jeg har den dybeste mistro til, at pengene fra en CO2-afgift bliver ført tilbage til landbruget (til investeringer i grøn omstilling, red.),” siger hun. Men hvorfor tænker du ikke, at de anbefalinger, som den nedsatte ekspertgruppe kommer med, er noget, vi skal følge? - Nu er det ikke den første ekspertgruppe, hvor man har sagt; tak for bidraget, vi finder lige en anden løsning. Det står os frit for som politikere, siger hun. Ironisk nok er klimadebatten blevet Inger Støjbergs måske vigtigste kort i valgkampen. Hun taler til det kødelskende folk, der har rødder i landdistrikterne, og som kigger på madbudgettet, før de læser klimaadvarslerne i FN’s rapporter. Nægter at støtte Løkke Men om Støjberg sætter landmændene over klimaet eller ej, skal vælgerne afgøre, når de skal sætte deres kryds på tirsdag. Inger Støjberg har allerede fastslået, at hun aldrig kommer til at støtte en regering hen over midten. Men til TV2 Nord fortæller hun, at Danmarksdemokraterne heller ikke kommer til at støtte regering, som indeholder Lars Løkke og Moderaterne. - Jeg ser på ingen måde, at jeg skal indgå i noget, hvor Lars Løkke indgår. Vi er lodret uenige i hans centraliseringstankegang, vi er lodret uenige i, at folkepensionen skal fjernes, og vi er lodret ueinge i, at det, vi gjorde på udlændingeområdet, var forkert (under VLAK-regeringen, red.), siger hun. Så hvis Lars Løkke kommer en sen nattetime og siger, at I borgerlige kan vælte Mette Frederiksen, hvis I gør ham til statsminister, så vil du hellere have, at Mette Frederiksen fortsætter? - Jeg kommer ikke til at gøre sådan en ny-radikal – jeg opfatter Moderaterne som det nye Radikale Venstre – til statsminister, fastslår hun. Du kan se TV2 Nords interview med Inger Støjberg på TV2 og TV2 Salto på søndag kl. 18:40

Referat:
Med få dage til valget har Inger Støjberg sat alt ind på at bekæmpe en omstridt afgift, som et bredt flertal vil indføre